ПРОЕКТ

……………………

…………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Д-Р георги тахов** | **ОДОБРИЛ,****МИНИСТЪР:****д-р георги тахов** |

**ДОКЛАД**

**от д-р Лозана Василева – заместник-министър на земеделието и храните**

**Относно:** Проект на заповед за утвърждаване на Методика за прилагане на предварителните условия за подпомагане по Стратегическия план за развитие на земеделието и селските райони на Република България за периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 55, ал. 2 от Закона за подпомагане на земеделските производители и във връзка с раздел 2 от Глава I, Дял III (чл. 12 и чл. 13) на Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ L 435 от 6.12.2021 г.) (Регламент (ЕС) № 2021/2115), внасям за одобрение Методика за прилагане на предварителните условия за подпомагане по Стратегическия план за развитие на земеделието и селските райони на Република България за периода 2023 – 2027 г. (Методиката).

**Причини, които налагат приемането на акта**

Съгласно чл. 55, ал. 2 от Закона за подпомагане на земеделските производители (ЗПЗП) министърът на земеделието и храните утвърждава със заповед методика за прилагане на предварителните условия и я публикува на страницата на Министерство на земеделието и храните. Методиката включва правила за определяне на намаленията на плащанията при неспазване на изискванията на стандартите за добро земеделско и екологично състояние и на законоустановените изисквания за управление. Съгласно чл. 55, ал. 4 от ЗПЗП, методиката и заповедта за утвърждаването ѝ се обнародват в официалния раздел на „Държавен вестник“.

Изпълнението на предварителните условия е задължително изискване за получаване на финансиране по интервенциите в Стратегическия план за развитие на земеделието и селските райони на Република България за периода 2023 – 2027 г. (Стратегическия план), от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР).

Предварителните условия включват следните три елемента:

Стандарти за добро земеделско и екологично състояние (ДЗЕС);

Законоустановени изисквания за управление (ЗИУ);

Социална условност за трудово-правните отношения в земеделието.

Този проект на методика за прилагане на предварителните условия определя начина на контрол на изпълнението на стандартите за ДЗЕС, утвърдени със заповед № РД09-786 от 20.07.2023 г., изменена със заповед № РД09-874/08.08.2024 г. на министъра на земеделието и храните, както и на законоустановените изисквания за управление в съответствие с измененията, произтичащи от Регламент (ЕС) 2024/1468 на Европейския парламент и на Съвета от 14 май 2024 година за изменение на регламенти (ЕС) 2021/2115 и (ЕС) 2021/2116 по отношение на стандартите за добро земеделско и екологично състояние, схемите за климата, околната среда и хуманното отношение към животните, изменение на стратегическите планове по ОСП, прегледа на стратегическите планове по ОСП и освобождаванията от проверки и санкции (ОВ L, 2024/1468 от 24.05.2024 г.) (Регламент (ЕС) 2024/1468). В Методиката се определят намаленията на плащанията по степен (обхват), тежест (сериозност), продължителност или повторяемост и наличие на умисъл, когато е установено неспазване съгласно чл. 85 и 86 от Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OB L 435 от 6.12.2021 г.) (Регламент (ЕС) 2021/2116). Намаленията се изчисляват в процентно съотношение спрямо общата сума за финансово подпомагане на кандидата за подпомагане при прилагане на Глава III, чл. 6-11 на Делегиран регламент (EC) 2022/1172 на Комисията от 4 май 2022 година за допълнение на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в рамките на общата селскостопанска политика и прилагането и изчисляването на административните санкции във връзка с предварителните условия (OВ L 183 от 8.7.2022 г.).

Предложеният проект е разработен от работна група, определена със Заповед № РД 09-944 от 18.08.2022 г. на министъра на земеделието, в която участват експерти от Министерство на земеделието и храните, Българската агенция по безопасност на храните, Министерството на околната среда и водите, Държавен фонд „Земеделие“.

С оглед на предстоящото извършване на контрол за 2024 г. и плащания по интервенциите, включени в Стратегическия план, е необходимо да бъде утвърдена и обнародвана изготвената Методика за прилагане на предварителните условия в Република България за периода 2023 – 2027 г. и да бъде отменена методиката, утвърдена със заповед № РД09-1218/30.11.2023 г. на министъра на земеделието и храните.

**Цели**

С проекта на методика се цели запазване на климата и опазване на околната среда,

опазване на общественото здраве и здравето на растенията, хуманно отношение към животните, които се постигат чрез:

Спазване на законоустановените изисквания за управление и на стандартите за ДЗЕС от земеделските стопани;

Определяне на начина на контрол на изпълнението на предварителните условия;

Определяне на намаленията на плащанията в случаите, когато предварителните условия не са спазени и са създали риск за постигане на целите.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“.

**Очаквани резултати от прилагането на акта**

Република България да прилага система за ефективен контрол за спазване на стандартите за добро земеделско и екологично състояние и на законоустановените изисквания за управление.

Размерът на подпомагане по интервенциите в Стратегическия план за развитие на земеделието и селските райони на Република България за периода 2023 – 2027 г. да се определя в зависимост от спазването на изискванията на стандартите за добро земеделско и екологично състояние и на законоустановените изисквания за управление по степен, тежест, продължителност или повторяемост и наличие на умисъл при установено неспазване.

**Анализ за съответствие с правото на Европейския съюз:**

Съгласно условията за получаване на подпомагане по интервенциите, включени в Стратегическия план, всички земеделски стопани и други бенефициенти, които получават директни плащания, съгласно глава II или годишни плащания съгласно чл. 70, 71 и 72 от Регламент (ЕС) № 2021/2115, подлежат на административна санкция, ако не спазват законоустановените изисквания за управление и стандартите за ДЗЕС, които включват задължителните за изпълнение изисквания в следните области:

а) климат и околната среда, включително води, почви и биологично разнообразие на екосистемите;

б) общественото здраве и здравето на растенията;

в) хуманното отношение към животните.

Предварителните условия са приведени в съответствие и с Регламент (ЕС) 2024/1468.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на заповед за утвърждаване на Методиката и доклада (мотиви) се публикуват за обществена консултация на интернет страницата на Министерството на земеделието и храните и на Портала за обществени консултации със срок 14 дни.

Срокът за обществена консултация и съгласуване е съобразен с необходимостта от навременно извършване на проверките за установяване дали всички законоустановени изисквания за управление и стандарти за ДЗЕС са изпълнени, което става в периода юли – септември. Извършването на проверките е необходимо условие за осъществяване на плащания към кандидатите за подпомагане и съгласно чл. 44, параграф 2 от Регламент (ЕС) 2021/2116 на Европейския парламент и на Съвета с разчет първите плащания за кампания 2024 да могат да се направят след 15 септември 2024 г., като с утвърждаването ѝ се предлага отмяна на утвърдената със заповед № РД09-1218/30.11.2023 г. методика.

Съгласно чл. 26, ал. 5 от Закона за нормативните актове справка за постъпилите предложения от проведената обществена консултация заедно с обосновка за неприетите предложения се публикува на интернет страницата на Министерството на земеделието и храните и на Портала за обществени консултации.

Проектът се предлага за едновременно провеждане на съгласуване и обществена консултация в съответствие с Правилата за изготвяне и съгласуване на проекти на актове в системата на Министерството на земеделието и храните при надлежно отразяване на направените целесъобразни бележки и предложения.

**УВАЖАЕМИ ГОСПОДИН МИНИСТЪР,**

Във връзка с гореизложеното, предлагам да издадете предложения проект на Заповед за утвърждаване на Методика за прилагане на предварителните условия за подпомагане по Стратегическия план за развитие на земеделието и селските райони на Република България за периода 2023 – 2027 г. В съответствие с разпоредбата на чл. 55, ал. 4 на ЗПЗП, Методиката, ведно със заповедта, ще бъдат изпратени за обнародване в официалния раздел на „Държавен вестник“.

|  |  |
| --- | --- |
| **Приложение:** | 1. Проект на заповед на министъра на земеделието и храните;
2. Проект на Методика за прилагане на предварителните условия за подпомагане по Стратегическия план за развитие на земеделието и селските райони на Република България за периода 2023 – 2027 г.;
3. Справка за отразяване на постъпилите становища;
4. Постъпили становища;
5. Справка за отразяване на получените предложения и становища от проведената обществена консултация;
6. Получени предложения и становища от проведената обществена консултация.
 |

**Д-Р ЛОЗАНА ВАСИЛЕВА**

*Заместник-министър*